Lene Espersen (KF), 2011-01-11:
Jeg vil også gerne indlede med at takke for den brede støtte til beslutningsforslaget, om end den forrige talers støtte måske ikke var så betingelsesløs, men det var dog en støtte til beslutningsforslaget.
Jeg er meget glad for at kunne konstatere, at der i Folketinget som helhed er støtte til tiltrædelsen af denne aftale mellem EU og Serbien.
Politisk og økonomisk fremgang i Serbien er jo af central betydning for den generelle stabilitet på Balkan, som også den konservative ordfører, fru Helle Sjelle, var inde på.
Det er en aftale, der udgør et vigtigt bidrag til den fortsatte opbygning af de nødvendige politiske og økonomiske institutioner i Serbien og dermed også til integration af Serbien i det europæiske samarbejde.
Beslutningen om at tiltræde aftalen er et vigtigt signal til Serbien om, at EU's og Danmarks bidrag til fortsat at sikre stabiliteten på det vestlige Balkan er der.
Det er også min vurdering, at denne aftale vil få stor betydning for den politiske og økonomiske udvikling i Serbien, så jeg er meget glad for de positive bemærkninger, der er faldet om aftalen.
Fru Pia Adelsteen havde to spørgsmål til aftalen.
Det ene spørgsmål gik på børnefamilieydelsen, altså på børnechecken.
Men for ikke her at skulle kloge mig for meget på, hvilke betingelser der skal være opfyldt for at få adgang til børnefamilieydelser, vil jeg foreslå, at fru Pia Adelsteen stiller et skriftligt spørgsmål, så vi kan få skrevet de præcise konditioner ned for, hvornår man har ret til at optjene børnefamilieydelse efter at have haft varigt ophold i Danmark og arbejdet her.
Jeg tror, det vil være det bedste, så vi ikke taler forbi hinanden.
Til fru Pia Adelsteens andet spørgsmål om indvandring kan jeg sige, at aftalen her faktisk har konsekvenser.
Serbien forpligter sig i aftalen, jævnfør artikel 83, til at samarbejde med EU og andre lande i regionen om at bekæmpe ulovlig indvandring.
I henhold til aftalen forpligter Serbien sig også til at tilbagetage egne statsborgere, der opholder sig ulovligt i et EU-land.
EU har indgået en tilbagetagelsesaftale med Serbien, men Danmark har på grund af vores forbehold på RIA-området indgået en bilateral aftale selv, således at der er en tilbagetagelsesaftale med Serbien.
Det vil altså sige, at der er fast grund under fødderne, med hensyn til at Serbien skal tilbagetage statsborgere, der opholder sig uretmæssigt i et EU-land.
Derudover kan jeg også sige, at Serbien med aftalen forpligter sig til at samarbejde med EU om bekæmpelse af organiseret kriminalitet og andre ulovligheder som f.eks. menneskesmugling, menneskehandel, korruption, ulovlig handel med narkotika og ulovlig våbenhandel, og det er jo faktisk rigtig godt.
Så jeg vil sige, at aftalen faktisk har et ganske positivt indhold, der, også når det gælder bekæmpelse af grænseoverskridende kriminalitet, kan skabe bedre og tryggere rammer og være et mere effektivt våben for vores fælles politi i landene.
Men vi mangler selvfølgelig at få alle landene til at ratificere aftalen, og det er sådan, at der på nuværende tidspunkt er ni lande, der har ratificeret aftalen udover Serbien.
Nu kommer Danmark så til, men vi håber selvfølgelig på, at de positive vibrationer fra det danske parlament, påvirker de øvrige parlamenter til, at der kommer en hurtig ratifikation.